Ήταν… άλλος Ολυμπιακός, «λύγισε» δύσκολα 1-0 (όπως και στο πρωτάθλημα) τον Λεβαδειακό για την πρεμιέρα του πέμπτου ομίλου του Κυπέλλου.



Το μοναδικό τέρμα της αναμέτρησης σημείωσε με κεφαλιά ο Μάνος (μετά από σέντρα του Μασούρα) στο 68ο λεπτό. Ντεμπούτο και μάλιστα ως βασικός έκανε ο Έλληνας φορ, όπως και ο Γιάγια Τουρέ (φόρεσε το περιβραχιόνιο του αρχηγού), ο οποίος ήταν στο αρχικό σχήμα σε ρόλο οργανωτή και έγινε αλλαγή στο 58ο λεπτό. Έδειξε το πόσο ποιοτικός είναι, αλλά χρειάζεται λίγη υπομονή για να φτάσει στο επιθυμητό επίπεδο ετοιμότητας.



Πρώτη εμφάνιση και για τους Σα (ήταν σταθερός, χρειάστηκε μόνο στο πρώτο μέρος), Γκιγιέρμε (άφησε θετικές εντυπώσεις), Ναουέλ (φάνηκε ότι... ψάχνεται ακόμη) και Μασούρα (πολύ καλή παρουσία στο δεύτερο μέρος).



Η ομάδα του Μαρτίνς είχε την πρωτοβουλία των κινήσεων στο πρώτο ημίχρονο, αλλά δεν ήταν συνολικά καλή σε αυτό το διάστημα, στο οποίο οι δύο ομάδες έχασαν από δύο καλές ευκαιρίες, με τους φιλοξενούμενους να έχουν πιο κλασική στιγμή στο 32’ με τον Μάνγκα. Στο δεύτερο ήταν το αφεντικό της αναμέτρησης και θα μπορούσαν να είχαν σημειώσει τουλάχιστον ένα γκολ ακόμα.





Πώς έπαιξαν









5ος όμιλος



Άρης Αβάτου-Παναχαϊκή 0-1

(51’ Μωραΐτης)



Ολυμπιακός-Λεβαδειακός 1-0

(68' Μάνος)



Βαθμολογία

1. Ολυμπιακός 3 (1-0)

2. Παναχαϊκή 3 (1-0)

3. Άρης Αβάτου 0 (0-1)

4. Λεβαδειακός 0 (0-1)



Η επόμενη (2η) αγωνιστική :

Τετάρτη 31/10

Παναχαϊκή-Ολυμπιακός

Λεβαδειακός-Άρης Αβάτου





Το ματς



Σε δύο… μέρη χωρίστηκε το πρώτο ημίχρονο. Αρχικά, το πρώτο τέταρτο ήταν κάκιστο, το παιχνίδι έμοιαζε πιο πολύ με φιλικό προετοιμασίας (ίσως και με… αγγαρεία), όπου οι ομάδες ακόμα μοντάρονται. Δεν υπήρχε ρυθμός στο παιχνίδι και χημεία (δικαιολογημένα μέχρι ενός σημείου λόγω των πολλών νέων προσώπων) για τις ομάδες, με αποτέλεσμα να μην υπάρχει κάποια καλή φάση για να σημειωθεί στο… μπλοκάκι.



Μετά το πρώτο 20λεπτο, έγινε αρκετά πιο ενδιαφέρον το ματς, είχε πολύ καλύτερο ρυθμό και σταδιακά ήρθαν κι οι φάσεις. Ουσιαστικά, οι δύο ομάδες είχαν δύο πολύ καλά σημεία στο παιχνίδι. Την καλύτερη φάση την είχε στο 32’ ο Λεβαδειακός, όταν και έχασε κλασική ευκαιρία, με τον Σαβαντογκό να κάνει ωραία κίνηση από τα δεξιά, τον Ιωαννίδη, μη μπορώντας να εκτελέσει, να στρώνει για τον Μάνγκα, που με… πιάτο την εστία κατάφερε να αστοχήσει.







Η ομάδα του Μαρτίνς, που κυκλοφόρησε πολύ την μπάλα με τον Γιάγια Τουρέ, αντέδρασε και στο 38’ πλησίασε στο γκολ, με τον Τουρέ να μοιράζει δεξιά για τον Μασούρα που γύρισε για τον Μάνο που με εξ επαφής προβολή, δεν κατάφερε να νικήσει τον Μπάγιτς. Αυτή συν την κεφαλιά του Σισέ, που είχε στο 20’, η οποία έγινε με καλές προϋποθέσεις πάνω στον τερματοφύλακα των φιλοξενούμενων, ήταν οι στιγμές που απείλησε στο πρώτο μέρος η ομάδα του Πειραιά.



Λίγο πριν την ανάπαυλα, έπαιξε και πάλι καλά στην κόντρα η ομάδα του Άκη Μάντζιο και λίγο έλειψε να κάνει τη ζημιά. Αρχικά, ο Ιωαννίδης έπιασε σουτ και ο Σα έπεσε χαμηλά για να διώξει και ο Γιακουμάκης, πήρε το… ριμπάουντ, αλλά το κέρδος του ήταν μόνο ένα κόρνερ, αφού διάβασε καλά τη φάση ο πορτιέρε του Ολυμπιακού.







Αρκετά διαφορετικά ήταν τα δεδομένα στο δεύτερο μέρος. Ο Ολυμπιακός ήταν ξεκάθαρα το αφεντικό της αναμέτρησης, δίχως, βέβαια να κινηθεί σε υψηλά στάνταρ απόδοσης και κατεβάζοντας ταχύτητα προς το τέλος του αγώνα. Ο Λεβαδειακός είχε παθητικό ρόλο σε αυτό το χρονικό διάστημα και οι «ερυθρόλευκοι» έραψαν στα μέτρα τους την αναμέτρηση, ελέγχοντας πλήρως την κατάσταση, ειδικά από το 58’ και μετά, όταν με την είσοδο των Νάτχο και Χασάν έγιναν πιο επιθετικοί, παίζοντας πλέον με δύο φορ.







Στην πρώτη πραγματικά καλή στιγμή του δεύτερου μέρους, οι Πειραιώτες άνοιξαν το σκορ, με την ωραία σέντρα του Μασούρα από τα δεξιά, την οποία εκμεταλλεύτηκε ιδανικά ο Μάνος, κάνοντας σεντερφορίσια κίνηση και ωραία κεφαλιά. Από εκεί και πέρα… ό,τι γράφτηκε στη στατιστική, ήταν κατά βάση του Χασάν, που δεν βρέθηκε σε καλό βράδυ (λίγες ημέρες μετά το νικητήριο γκολ στη Νέα Σμύρνη), ολοκληρώνοντας άσχημα με το κεφάλι στο 78’ και το 85’ τις φάσεις που του έκατσαν, ενώ δεν βρήκε εστία και ενδιάμεσα στο 83’ με το πόδι. Λίγο πριν το 90’, ο Γκιγέρμε με… βολίδα από το ημικύκλιο, έστειλε την μπάλα λίγο δίπλα από το αριστερό δοκάρι του Μπάγιτς.













Οι συνθέσεις





Ολυμπιακός (Πέδρο Μαρτίνς/4-2-3-1): Σα, Κούτρης, Σισέ-Μιράντα, Μασούρας, Γκιγέρμε-Ανδρούτσος (58' Χασάν), Τουρέ (58' Νάτχο), Ναουέλ (83' Πάρντο), Βρουσάι, Μάνος.



Στον πάγκο: Χουτεσιώτης, Ξενιτίδης, Φέκκας, Νικολάου.



Λεβαδειακός (Άκης Μάντζιος/4-2-3-1): Μπάγιτς, Χατζηλάμπρος, Κρνέτα, Αντιλεού, Παντελιάδης, Μητρόπουλος (70' Νανγκίς), Καραχάλιος, Γιακουμάκης, Σαβαντογκό, Μανγκά (46' Νίκας), Ιωαννίδης (56' Όμο).



Στον πάγκο: Επασί, Φαβάρο, Νανγκίς, Βήχος και Λιάγκας.



Διαιτητής: Άγγελος Ευαγγέλου (Αθηνών).

Βοηθοί: Ανδρέας Φωτόπουλος (Αθηνών), Αθανάσιος Κολοσιώνης (Αιτωλοακαρνανίας)

Τέταρτος: Γεώργιος Βρέσκας (Πιερίας)





Αποστόλης Λιβάνιος